
נוסח לא מתוקן

מושב ראשון
פרוטוקול מס'

מישיבת ועדת הכספים

יום רביעי, ו' אלול התשס"ו (30 באוגוסט, 2006), שעה: 13:30

סדר היום: דרישת משרד האוצר מנכי רדיפות הנאצים לוותר על חלק מקצבתם
נכחו:
חברי הוועדה:

יעקב ליצמן – היו"ר

רוברט אילטוב

זאב אלקין

אלחנן גלזר

סטס מיסז'ניקוב

ניסן סלומינסקי

ראובן ריבלין

ממלאי-מקום קבועים:

אביגדור יצחקי

ממלאי מקום:

אברהם מיכאלי

מוזמנים: 

קובי הבר – הממונה על התקציבים, משרד האוצר

יעל קינן-מרקוביץ – ס' יועצת משפטית, מינהל הכנסות המדינה, משרד האוצר

רפי פינטו – מנהל הלשכה לשיקום נכים, משרד האוצר

אליהו ובר – יו"ר ועדה, לשכת עורכי הדין

שרי טראב – חברת ועדה, לשכת עורכי הדין

שלומית ידיד – מנהלת "איגוד מקבלי גימלאות מגרמניה"

עו"ד איתי כרמון

ייעוץ משפטי: עו"ד שגית אפיק

ייעוץ כלכלי: סמדר אלחנני

מזכירת הוועדה: ליאת קרפטי
רשמת פרלמנטרית: שושנה מקובר


דרישת משרד האוצר מנכי רדיפות הנאצים לוותר על חלק מקצבתם
היו"ר יעקב ליצמן:

אנחנו עוברים להצעה על סדר היום של חבר הכנסת רובי ריבלין. 

איפה רפי פינטו? אני צריך מישהו שיסביר.

ראובן ריבלין:
אני אסביר לך הכל, והם רק ישיבו לנו. 

אדוני היושב-ראש. לפני כחודש וחצי, בהצעה לסדר של חבר הכנסת חיים אורון ושלי, פנינו לשר האוצר וביקשנו ממנו לחזור בו מהדרישה שהאוצר הטיל כמטלה על נפגעי הנאצים בדבר נכותם, לפיה הם צריכים לעבור בדיקות רפואיות חדשות לפי קריטריונים חדשים. הסברנו לשר האוצר, שחבר כנסת בשנת 2000, הוא דרש משר האוצר דאז בייגה שוחט לחזור בו מאותה תביעה, שנראתה רעה בעיניו. 

מיד כשהבין את ההחלטה המתאכזרת לאותם אנשים שהגורל פגע בהם, הודיע שר האוצר לוועדת הכספים וליושב-ראש שהוא נתן הוראה מיידית לחזור מאותה דרישה של האוצר. והנה מתברר שהאוצר אכן קיבל את ההנחיה של שר האוצר, אלא מאי? הוא כתב לאותם אנשים, שבתקופה מסוימת נמנעה מהם הגימלה בגלל ההחלטה של האוצר, ואמר להם: אנחנו מקבלים את ההוראה לפיה אתם זכאים לקבל מהיום את אותן זכויות שהיו לכם עד צאת ההוראה הקשה, אבל אנחנו דורשים מכם לוותר על התשלומים של תקופת הביניים. 

אין כאן ענין של חנינה אלא חזרה מעצם ההוראה – החזרת המצב לקדמותו. אין צורך למנוע מהאנשים האלה, שהם מתי מעט, את אותם סכומים שמגיעים להם עבור העבר – מה שמסתכם במיליונים בודדים. אלה הם דברים שלא מתקבלים על הדעת. מצד אחד באים ומכירים בעוול שנעשה, ונותנים הוראה ואומרים: חוזרים אנו מדרכנו הלא-טובה בנושא זה, ולאחר מכן להתחיל לעשות איזשהו משא-ומתן לא ראוי עם האנשים האלה. 

כאן נדרשו האנשים לוותר על אותה תקופה שהגימלה היתה מגיעה להם, שנמנעה מהם. אני מבקש בכל לשון של בקשה שהאוצר יבוא ויבטל מיד את הגזירה הזאת, לאחר שבוטלה הגזירה העיקרית. אין היגיון. אם אתם צודקים, אתם צודקים לאורך כל הדרך. אם אתם לא צודקים, מדוע יקופחו האנשים.

רפי פינטו:

ראשית, צריך לזכור שמדובר בפסק דין של בית המשפט העליון, שקבע את שלו. את זה אנחנו יודעים. לאחר שהוא קבע את שלו, אנחנו הולכים למשרד המשפטים לבדיקה איך מפרשים את פסק הדין. פסק הדין קובע שלושה סוגים של אנשים, שביקשו להיכנס לתוך החוק הזה. הקבוצה הראשונה היא - - - מאז פסק הדין ועד היום, ביקשו כ-4,500 איש חדשים להיכנס לתוך החוק. אין לגביהם שום בעיה. הם מקבלים ביום שיגישו.

הקבוצה השניה היא קבוצה שהגישה לפני פסק הדין, אבל--

ראובן ריבלין:
הם לא יקבלו מהיום שתאושר הבקשה, אלא מהיום שהבקשה יכולה היתה להיות מאושרת, אם אכן היתה מבוטלת אותה גזירה.

רפי פינטו:

נכון. 

ראובן ריבלין:
יש כאן פסק דין, שדן על פי ההלכה. יש כאן דבר שהוא חסד עם אנשים, שראויים לחסד. משום ששר האוצר היה מי שהוביל את הנושא בכנסת, ויש לי באמת הכבוד המקודש מאז הייתי יושב-ראש הכנסת ללוות אותו, כי הוא התחנן בפניי – קח וטול את הענין הזה לידיך, כי לא צריך ללכת ולהכות את האומללים האלה פעם נוספת. 

עכשיו יש פסקי דין. בא שר האוצר ואומר: אני מבטל את הדרישה של האוצר. כמובן, יש חדשים שהגישו בזמן, ואמרו להם שהם צריכים ללכת ולעבור את כל מסלול הייסורים, ששר האוצר ביטל. הוא ביטל זאת מהיסוד. כלומר, הוא אומר: לא היה ראוי שהגזירה הזאת תיגזר. לכן צריך לתת לאותם אנשים. 

היו"ר יעקב ליצמן:

בוא נניח לרפי לסיים.

ראובן ריבלין:
לא, הוא אומר: מהיום שבו תאושר בקשתם – זה כבר מניעה רטרואקטיבית של דבר שמגיע להם. 

רפי פינטו:

לא, אנסה להסביר כי יש כאן איזושהי אי הבנה.

היו"ר יעקב ליצמן:
על כמה כסף מדובר? לפני העקרונות – בכמה כסף מדובר?

רפי פינטו:

מדובר כרגע על 2,200 איש. 

היו"ר יעקב ליצמן:

כמה כסף?

רפי פינטו:

רגע – כדי שנתחיל לדבר. אותם 2,200 איש הם אנשים שלפי הדין משרד המשפטים טען שלא מגיע להם, כיוון שלגביהם חל הנושא של סופיות הדיון. בזמנו, קיבלנו החלטה שלילית לגביהם, וגם בבתי המשפט הם לא קיבלו סעד ובית המשפט דחה את בקשתם. כעת בא שר האוצר, ואמר: אני רוצה לשנות. לא נראה לי הגיוני, למרות שזו החלטה של משרד המשפטים. 

ראובן ריבלין:
האם מדובר ב-5 מיליוני ש"ח? קובי, כל הענין הוא 5 מיליוני ש"ח. 

רפי פינטו:

זה יכול להיות אדם אחד עם מיליון ש"ח. על מה אנחנו מדברים? אם נפתח - - - יכול להיות שאדם אחד הגיש בקשה ב-1953, ומגיע לו היום לפי ההלכה החדשה מיליון ש"ח. 

קריאות:

אין כאלה. תמצא אחד.

היו"ר יעקב ליצמן:

אני מעריך אותך, אבל אתה מדבר אליי סחור-סחור. שאלתי שאלה: בכמה כסף מדובר? אני לא רוצה לדעת כמה אנשים. מהי ההערכה שלך? האם מדובר ב-5 מיליוני ש"ח שאומר רובי ריבלין?

רפי פינטו:

לפחות, בממוצע – הקבוצה הזאת - - - 120 אלף איש, כפול 2,200 איש. מי שיעשה את החשבון, יראה שמדובר בכ-20 מיליוני ש"ח. 

היו"ר יעקב ליצמן:
יש לי פשרה: אתה צודק – 30 מיליוני ש"ח. 

ראובן ריבלין:
- - - 10 מיליוני ש"ח.

היו"ר יעקב ליצמן:

לא, אני חורג. 10 מיליוני ש"ח זה הרבה מדי. אני אומר: 7 מיליוני ש"ח וגמרנו את העסק הזה. אם יש יותר, אל תשלם כל כך - - - יש החלטה של ועדת הכספים, לא רוצה יותר.

סמדר אלחנני:
איך הוא יכול - - -  

היו"ר יעקב ליצמן:
גברתי, את כל השאלות האלה נשאל אחר כך. אני לא רוצה שאלות משפטיות. אני מכיר את כל הדברים האלה. קודם כל תנו לי להעביר החלטה, ואחר כך נתמודד עם - - - 

רפי פינטו:

אני נמצא כאן כדי לתת הסברים, ולא לקבל החלטות.

היו"ר יעקב ליצמן:

אני אגיע להסכמה אתם שזה ההסכם שנגיע אליו – 7 מיליוני ש"ח. זה המקסימום.

ראובן ריבלין:
השבה של אותה תקופה שכשזה היה מותלה.

היו"ר יעקב ליצמן:
מעבר לכך, אגיע אתם להסכמה אתם שאם הם לא יסכימו הם לא יקבלו כלום. 

שגית אפיק:

אתם מדברים רק על הרטרו?

היו"ר יעקב ליצמן:

רק על הרטרו.

ראובן ריבלין:
אנחנו מדברים כאן על איזושהי גזירה, שנגזרה על האנשים, ושר האוצר ביטל אותה ובצדק. אנחנו עכשיו באים לאותו אדם, ואומרים לו: מגיע לך, אבל תוותר על גימלה שהיתה מגיעה לך בתקופה מסוימת.

אליהו ובר:

רטרו של הדחויים. יש גם תיקים שלא נדחו. אבל יש תיקים שנדחו - - - 

שלומית ידיד: 

רק על אלה שיש בעיה. 

היו"ר יעקב ליצמן:

אני אקיים הפסקה בדיון, ועד יום שני יש לך תשובה. זו ההצעה של ועדת הכספים. רבותי, אתם מסכימים להצעה שלי?

הצבעה

בעד ההצעה – רוב

נגד – מיעוט

ההצעה נתקבלה

ראובן ריבלין:
במאה אחוז – אם הוא מדבר על כל התשלומים של אנשים, אשר לא נדחו, ושבלאו הכי הוא צריך לשלם להם. שלא יערבב לנו מין בשאינו מינו.

היו"ר יעקב ליצמן:

לא, לא מערבבים. רפי, אל תענה לי עכשיו. תעשה שיעורי בית, ותחזור לקובי.

ראובן ריבלין:
קובי התחייב בפניי - - - 

היו"ר יעקב ליצמן:

אני יודע. ביום שני תבוא, ואנחנו נכניס את זה שוב לסדר היום.

תודה לכולכם, הישיבה נעולה.

הישיבה ננעלה בשעה: 13:35
